হেয়ার কালার, হেয়ার ব্রেড, এক্সটেনশন— পার্টির সাজে এসব কমন সাজেশন। এগুলো বাগে আনতে গিয়ে পস্তেছেন, এমন মানুষও কম নেই! তাই চুলে পাকাপাকিভাবে ট্যাটু করাতে না 
চাইলে বেছে নিন রংবেরঙের ট্রেন্ডি ফ্ল্যাশ ট্যাটু। যাঁরা চুল নিয়ে পরীক্ষা-নিরীক্ষা করতে ভয় পান, তাঁরাও চোখ বুজে এই ট্যাটুতে চুল সাজাতে পারেন।
ডোপ ব্লান্ট কাটের স্ট্রেট চুলে সবচেয়ে ভাল খোলে এই ধরনের ট্যাটু। তবে কোঁকড়া চুলে ট্যাটু বসানোটা একটু শক্ত হলেও অসাধ্য কিছু নয়। যাদের চুলের রং গাঢ় বাদামি কিংবা কালো, তাঁরা বেছে নিতে পারেন গোল্ডেন, সিলভার বা অন্য কোনও মেটালিক রঙের স্ট্রিপ।
অনলাইন ট্যাটু স্টোরে বেশ সস্তায় পেয়ে যাবেন চুলের জন্য নানা ধরনের ফ্ল্যাশ ট্যাটু। চুলের ভলিউম এবং টেক্সচারের সঙ্গে মানানসই ডিজাইন বাছবেন। ফ্লোরাল বা স্ট্রাইপ্ড ব্যান্ড শেপ’এর গ্লিটারি মেটালিক ট্যাটু বেছে নিতে পারেন। শেভ্রন বা ফেদার্‌ড নকশার হেয়ারব্যান্ড ট্যাটু এখন বেশ ‘ইন’।
​
কাইলির হেয়ার ট্যাটু

ছোটবেলায় বাব্‌ল গামের সঙ্গে ফ্রি ট্যাটু জল দিয়ে লাগানোর কায়দাটা ভোলেননি নিশ্চয়ই? ফ্ল্যাশ ট্যাটুতে চুল সাজিয়ে নেওয়াটাও ঠিক একই রকম। চুলের সামনের অংশটা সমান করে নিয়ে স্টিকারটা চেপে বসিয়ে দিন। এরপর ভিজে তুলো একটু চেপে বুলিয়ে স্টিকার তুলে নিলেই ট্যাটু বসে যাবে। তবে ট্যাটু করার আগে মাথায় তেল বা সিরাম লাগাবেন না।
কোঁকড়া চুলে টপনট করার পর ট্যাটু স্টিকার বসালে ট্যাটু আরও খোলতাই হবে। আবার সোজা চুলে ট্যাটু করানোর পর তা খুলে রাখাই ভাল। হেয়ারব্যান্ড স্টাইলে করতে চাইলে সামনেটা স্ট্রেট রেখে বাকিটা কার্ল করিয়ে নিতে পারেন। লম্বা চুলে ব্রেডেড হেয়ারস্টাইলের সঙ্গে কলকা আঁকা নকশাদার ট্যাটু মানাবে। এই ধরনের ট্যাটু তুলে ফেলারও সমস্যা নেই। স্রেফ শাওয়ারের তলায় গিয়ে দাঁড়ালেই হল!